Zuccarello spilte syv minutter mot Penguins
Nordmannen hadde ett skudd. Han noterte -1 i pluss/minus-statistikken. Zuccarello fikk kun et overtall å vise fram sine ferdigheter i, men var mot slutten av kampen involvert i flere store sjanser.- Det er vel sånn det er med meg akkurat nå. Det er nære på. Vi får håpe at det kommer et mål snart. Det gjelder bare å jobbe videre, også får vi se om jeg fortsatt får være her oppe eller ikke, sa Zuccarello til hockeymagasinet.no. Zuccarello ble nylig hentet opp fra NY Rangers' farmerlag i AHL. - Pittsburgh er et utrolig bra lag, og vi henger ikke helt med fra start. Vi kommer oss etter hvert, men de får noen kjappe mål og dreper kampen, sa Zuccarello.Matt Cooke scoret to ganger for Pittsburgh, men det de fleste snakket om var at Sidney Crosby endelig var tilbake på isen. Stjernespilleren har vært ute av spill i tre måneder etter at han pådro seg hjernerystelse i desember. Siden har Crosby slitt med hodesmerter. For bare femte gang denne sesongen kunne Penguins bruke Crosby, Kris Letang og Jevgenij Malkin sammen. Letang gikk glipp av nesten to måneder tidligere i sesongen på grunn av en hodeskade. Malkin scoret sitt 39. mål for sesongen. - Omtrent like mye tid på isen som jeg hadde ventet. Det gikk ganske bra. Jeg klarte å konsentrere meg om hva jeg kunne klare å få til. Jeg følte jeg ble mer og mer komfortabelt utover i matchen, sa Crosby om sine 16 minutter i comebacket til nhl.com. Crosby fikk én assist og +3 i NHL-comebacket.
Mats Zuccarello Aasen fikk drøyt sju minutters spilletid da NY Rangers tapte 2-5 mot Pittsburgh Penguins natt til fredag.